CELEX: 32019D0274
Language: el
Date: 2019-01-11 00:00:00
Title: Απόφαση (ΕΕ) 2019/274 του Συμβουλίου, της 11ης Ιανουαρίου 2019, για την υπογραφή, εξ ονόματος της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (Κείμενο που παρουσιάζει ενδιαφέρον για τον ΕΟΧ)

19.2.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 47/1
               
            
         ΑΠΟΦΑΣΗ (ΕΕ) 2019/274 ΤΟΥ ΣΥΜΒΟΥΛΙΟΥ
         της 11ης Ιανουαρίου 2019
         για την υπογραφή, εξ ονόματος της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας
         (Κείμενο που παρουσιάζει ενδιαφέρον για τον ΕΟΧ)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 50,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Στις 29 Μαρτίου 2017 το Ηνωμένο Βασίλειο γνωστοποίησε στο Ευρωπαϊκό Συμβούλιο την πρόθεσή του να αποχωρήσει από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας («Ευρατόμ») σύμφωνα με το άρθρο 50 της ΣΕΕ, το οποίο εφαρμόζεται στην Ευρατόμ δυνάμει του άρθρου 106α της Συνθήκης για την ίδρυση της Ευρωπαϊκής Κοινότητας Ατομικής Ενέργειας.
                  
               
                     (2)
                  
                  
                     Στις 22 Μαΐου 2017 το Συμβούλιο εξουσιοδότησε την Επιτροπή να αρχίσει διαπραγματεύσεις για τη σύναψη συμφωνίας με το Ηνωμένο Βασίλειο η οποία να καθορίζει τις λεπτομερείς ρυθμίσεις για την αποχώρησή του και να λαμβάνει υπόψη το πλαίσιο των μελλοντικών του σχέσεων με την Ένωση.
                  
               
                     (3)
                  
                  
                     Οι διαπραγματεύσεις διεξήχθησαν με βάση τις κατευθυντήριες γραμμές της 29ης Απριλίου και της 15ης Δεκεμβρίου 2017 καθώς και της 23ης Μαρτίου 2018 που παρασχέθηκαν από το Ευρωπαϊκό Συμβούλιο, με συνολικό στόχο τη διασφάλιση της εύτακτης αποχώρησης του Ηνωμένου Βασιλείου από την Ένωση και την Ευρατόμ.
                  
               
                     (4)
                  
                  
                     Στις 25 Νοεμβρίου 2018 το Ευρωπαϊκό Συμβούλιο ενέκρινε τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας («συμφωνία»).
                  
               
                     (5)
                  
                  
                     Δεδομένου ότι οι διαπραγματεύσεις ολοκληρώθηκαν, η συμφωνία θα πρέπει να υπογραφεί εξ ονόματος της Ένωσης, με την επιφύλαξη της ολοκλήρωσης των διαδικασιών που απαιτούνται για τη μεταγενέστερη σύναψή της.
                  
               
                     (6)
                  
                  
                     Σύμφωνα με το άρθρο 106α της Συνθήκης για την ίδρυση της Ευρωπαϊκής Κοινότητας Ατομικής Ενέργειας, το άρθρο 50 της Συνθήκης για την ΕΕ εφαρμόζεται στην Ευρατόμ.
                  
               
                     (7)
                  
                  
                     Η συμφωνία προβλέπει μεταβατική περίοδο κατά την οποία –παρ' όλες τις συνέπειες της αποχώρησης του Ηνωμένου Βασιλείου από την Ένωση όσον αφορά τη συμμετοχή του Ηνωμένου Βασιλείου στα θεσμικά όργανα, φορείς, υπηρεσίες και οργανισμούς της Ένωσης– το δίκαιο της Ένωσης, συμπεριλαμβανομένων των διεθνών συμφωνιών, θα ισχύει για το Ηνωμένο Βασίλειο και εντός αυτού. Η Επιτροπή, εξ ονόματος της Ένωσης και της Ευρατόμ, θα πρέπει, επομένως, να ενημερώσει, τα άλλα συμβαλλόμενα μέρη στις εν λόγω συμφωνίες ότι, στη διάρκεια της μεταβατικής περιόδου, το Ηνωμένο Βασίλειο πρέπει να αντιμετωπίζεται ως κράτος μέλος για τους σκοπούς των εν λόγω συμφωνιών.
                  
               
                     (8)
                  
                  
                     Το άρθρο 185 δεύτερη παράγραφος της συμφωνίας προβλέπει ότι, κατά την υποβολή της γραπτής κοινοποίησης σχετικά με την ολοκλήρωση των αναγκαίων εσωτερικών της διαδικασιών, η Ένωση σε σχέση με οποιοδήποτε κράτος μέλος το οποίο έχει προβάλει λόγους που αφορούν θεμελιώδεις αρχές του εθνικού του δικαίου, μπορεί να δηλώσει ότι, κατά τη διάρκεια της μεταβατικής περιόδου, πέραν των λόγων μη εκτέλεσης ευρωπαϊκού εντάλματος σύλληψης που αναφέρονται στην απόφαση-πλαίσιο 2002/584/ΔΕΥ (1) του Συμβουλίου, οι δικαστικές αρχές εκτέλεσης του εν λόγω κράτους μέλους μπορούν να αρνηθούν την παράδοση υπηκόων του στο Ηνωμένο Βασίλειο δυνάμει ευρωπαϊκού εντάλματος σύλληψης. Συνεπώς, είναι σκόπιμο να οριστεί μια προθεσμία εντός της οποίας, τα κράτη μέλη που προτίθενται να κάνουν χρήση της εν λόγω δυνατότητας» θα πρέπει να ενημερώσουν την Επιτροπή και τη Γενική Γραμματεία του Συμβουλίου.
                  
               
                     (9)
                  
                  
                     Όπως προβλέπεται στο άρθρο 50 παράγραφος 4 της ΣΕΕ, το Ηνωμένο Βασίλειο δεν συμμετείχε στις συζητήσεις του Συμβουλίου σχετικά με την απόφαση αυτή ούτε στην έκδοσή της,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Παρέχεται εξουσιοδότηση για την υπογραφή, εξ ονόματος της Ένωσης και της Ευρωπαϊκής Κοινότητας Ατομικής Ενέργειας, της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, με την επιφύλαξη της σύναψης της εν λόγω συμφωνίας.
            Το κείμενο της συμφωνίας επισυνάπτεται στην παρούσα απόφαση (2).
         
         
            Άρθρο 2
            Ο πρόεδρος του Ευρωπαϊκού Συμβουλίου και ο πρόεδρος της Επιτροπής εξουσιοδοτούνται να υπογράψουν τη συμφωνία εξ ονόματος της Ένωσης και της Ευρωπαϊκής Κοινότητας Ατομικής Ενέργειας.
         
         
            Άρθρο 3
            Αμέσως μετά την υπογραφή της συμφωνίας, η Επιτροπή ενημερώνει τα άλλα συμβαλλόμενα μέρη των διεθνών συμφωνιών που αναφέρονται στο άρθρο 2 στοιχείο α) σημείο iv) της συμφωνίας ότι, με την επιφύλαξη της έναρξης ισχύος της συμφωνίας, το Ηνωμένο Βασίλειο θεωρείται κράτος μέλος για τους σκοπούς των εν λόγω διεθνών συμφωνιών κατά τη διάρκεια της μεταβατικής περιόδου.
         
         
            Άρθρο 4
            Τα κράτη μέλη που προτίθενται να κάνουν χρήση της δυνατότητας που προβλέπεται στο άρθρο 185 δεύτερο εδάφιο της συμφωνίας ενημερώνουν για την πρόθεσή τους αυτή την Επιτροπή και τη Γενική Γραμματεία του Συμβουλίου πριν από τις 15 Φεβρουαρίου 2019.
         
         
            Άρθρο 5
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 11 Ιανουαρίου 2019.
            
               
                  Για το Συμβούλιο
               
               
                  Ο Πρόεδρος
               
               G. CIAMBA
            
         
         
            (1)  Απόφαση-πλαίσιο 2002/584/ΔΕΥ του Συμβουλίου, της 13ης Ιουνίου 2002, για το ευρωπαϊκό ένταλμα σύλληψης και τις διαδικασίες παράδοσης μεταξύ των κρατών μελών (ΕΕ L 190 της 18.7.2002, σ. 1).
         
            (2)  ΕΕ C 66 I της 19.2.2019, σ. 1